作者:楊衡
標題:夷陵郡內敘別
內容:禮娶嗣明德，同牢夙所欽。況蒙生死契，豈顧蓬蒿心。雁幣任野薄，恩愛緣義深。同聲若鼓瑟，合韻似鳴琴。將迓空未立，就贅意難任。皎月託言誓，滄波信浮沉。荊臺理晨轍，巫渚疑宵襟。憫憫百慮起，回回萬恨深。候更促徒侶，先曉徹夜禽。燈彩凝寒風，蟬思噪密林。留念同心帶，贈遠芙蓉簪。撫懷極投漆，感物重黃金。分鸞豈遐阻，別劍念相尋。倘甘蓬戶賤，願俟故山岑。